
REFERAT

privind aprobarea co-finanţării de către Municipiului Timişoara a proiectului  de cooperare între municipiul Timişoara şi Oraşul Szeged - „Biodiversitatea şi protecţia naturii – o abordare responsabilă a problemelor de mediu a două oraşe înfrăţite”, acronim BIOTOWNS,  cod proiect HURO/0901/128/1.3.4.,  depus în cadrul Programului de Cooperare Transfrontalieră  Ungaria — România 2007-2013

În  luna ianuarie 2010, Primăria Municipiului Timişoara, prin Direcţia de Mediu, a depus în cooperare cu Primăria Oraşului Szeged, în cadrul celei de-a treia solicitări de propuneri a Programului de Cooperare Transfrontalieră Ungaria – România 2007 – 2013,  Axa  prioritară 1 Îmbunătăţirea condiţiilor cheie pentru dezvoltarea durabilă comună a zonei de cooperare,  1.3. Protecţia mediului, acţiunea  1.3.4. Elaborarea de studii şi planuri”, cererea de finanţare a Proiectului cu titlul „Biodiversitatea şi protecţia naturii  - o abordare responsabilă a problemelor de mediu a două oraşe înfrăţite”, acronim „BIOTOWNS”. 


Depunerea în comun a acestui proiect în domeniul protecţiei mediului de către cele două municipalităţi înfrăţite – Timişoara şi Szeged a fost aprobată în şedinţa comună a Consiliului Local al  Oraşului Szeged şi  Consiliului Local al Municipiului Timişoara, care a avut loc la Szeged, în data de 22.01.2010.

Acest proiect are ca obiectiv evaluarea  situaţiei existente a biotopurilor din pădurea forestieră de protecţie, parte din Pădurea Verde din Timişoara, parcurilor şi zonele verzi ale municipiului Timişoara (floră şi faună) şi elaborarea unui Studiu strategic privind protejarea biodiversităţii existente şi creării premiselor pentru dezvoltarea acesteia în condiţii cât mai apropiate faţă de cel natural. Documentul strategic va face recomandări privind extinderile viitoare ale perdelei forestiere de protecţie, ameliorarea  situaţiei existente, recomandări pentru reechilibrarea ecologică a acestor obiective, protejării florei şi faunei, propuneri pentru structura şi compoziţia  ierboasă, arbustivă şi arboricolă a perdelelor de protecţie, modalităţi de stimulare şi protejare a lumii vii din aceste habitate, luând în considerare principiile dezvoltării durabile.


Prin adresa  Agenţiei Naţionale de Dezvoltare din Budapesta – Ungaria, în calitate de Autoritate de Management, înregistrată cu nr.  12-193/22/2010 din data de 22 Decembrie 2010  se notifică hotărârea  Comitetului Comun de Monitorizare şi Comitetului Comun de Selecţie pentru Programul de Cooperare Transfrontalieră Ungaria-România 2007-2013, din cadrul reuniunii din 15 noiembrie a.c, privind asigurarea finanţării proiectului  înregistrat cu cod HURO/0901/128/1.3.4..

Proiectul urmează să se deruleze pe parcursul a 8 luni şi are un buget aprobat de 40.000 EURO pentru partea română şi 40.000 EURO pentru partea maghiară. Rolul de lider de proiect a fost asumat de Primăria Szeged, Primăria Timişoara fiind partener de proiect.  Estimăm că perioada de derulare a proiectului să fie  martie/aprilie şi până în octombrie/noiembrie 2011, funcţie de data încheierii contractului de finanţare. În echipa de implementare a proiectului urmează să fie implicaţi consilierii de specialitate ai Direcţiei de Mediu şi un responsabil financiar din partea Direcţiei Economice.

Pentru Municipiul Timişoara, activităţile  proiectului vizează realizarea unui Studiu ştiinţific, de specialitate  care va cuprinde o evaluarea  complexă a situaţiei biotopurilor şi recomandări strategice privind  viitoarele proiecte de dezvoltare şi extindere a perdelei forestiere de protecţie, de  protejare şi conservare a naturii şi biodiversităţii,  activităţile de management intern, realizarea unei pagini web comune, în limbile română, maghiară şi engleză, de  comunicare şi diseminare a rezultatelor proiectului precum şi o conferinţă de specialitate internaţională, de comunicare a rezultatelor proiectului – conferinţa de închidere. 


Finanţarea acestor proiecte se va face  prin contribuţie proprie de la bugetul local al municipiului Timişoara în proporţie de 2%, adică 800 EURO, iar 98% asistenţă financiară nerambursabilă, defalcată după cum urmează: 85% - UE (FEDR – Fondul European pentru Dezvoltare Regională) şi 13% bugetul de stat prin Ministerul Dezvoltării regionale şi Turismului, sumele fiind iniţial avansate, urmând a se recupera prin rambursare, ca urmare a depunerii rapoartelor de progres şi financiare, aprobate de către organismele de control specifice proiectului. 


Considerăm că  punctele de interes şi obiectivele comune ale celor două administraţii publice înfrăţite, materializate în proiect,  în domeniul protecţiei mediului şi conservării biodiversităţii, constituie un punct de plecare către viitoare dezvoltări de proiecte de investiţii în viitor.  Oportunitatea acestui proiect rezidă şi din necesitatea de îmbunătăţire a situaţiei actuale în cadrul perdelelor forestiere de protecţie/parcuri/zone verzi precum şi abordarea  segmentului de protecţie şi conservare a biodiversităţii, insuficient abordată până în prezent într-un context atât de larg, justificate de lipsa mijloacelor financiare proprii ale consiliului local. 


În acest sens,
PROPUNEM:
1.
Aprobarea participării Consiliului Local al Municipiului Timişoara, în calitate de partener, la Proiectul de cooperare între municipiul Timişoara şi Oraşul Szeged - „Biodiversitatea şi protecţia naturii – o abordare responsabilă a problemelor de mediu a două oraşe înfrăţite”, acronim BIOTOWNS,  cod proiect HURO/0901/128/1.3.4.,  depus în cadrul Programului de Cooperare Transfrontalieră   Ungaria – România 2007-2013.
2.
Aprobarea co-finanţării de la bugetul local al Municipiului Timişoara a cheltuielilor Proiectului „Biodiversitatea şi protecţia naturii – o abordare responsabilă a problemelor de mediu a două oraşe înfrăţite”, acronim BIOTOWNS,  cod proiect HURO/0901/128/1.3.4, cu suma de 800 EURO, inclusiv  T.V.A. aferentă, precum şi a cheltuielilor neeligibile aferente proiectului.

3.
Aprobarea  avansării de la bugetul local a sumelor necesare pentru implementarea proiectului „Biodiversitatea şi protecţia naturii – o abordare responsabilă a problemelor de mediu a două oraşe înfrăţite”, acronim BIOTOWNS,  cod proiect HURO/0901/128/1.3.4, în valoare de 40.000 Euro, urmând ca sumele prezentând  asistenţa financiară nerambursabilă (85%  - U.E. (FEDR) şi 13% bugetul de stat) să fie recuperate în urma validării cheltuielilor efectuate de municipiul Timişoara de către Controlul de Prim Nivel şi aprobării cererii de rambursare a cheltuielilor  de către Autoritatea de Management a programului.

4.
Aprobarea împuternicirii domnului Gheorghe CIUHANDU în calitate de Primar al Municipiului Timişoara în vederea semnării tuturor documentelor pentru Proiectul - „Biodiversitatea şi protecţia naturii – o abordare responsabilă a problemelor de mediu a două oraşe înfrăţite”, acronim BIOTOWNS,  cod proiect HURO/0901/128/1.3.4.

